**Jeanette Solstad Remø** (født 1949) er en trans- og menneskerettighetsaktivist som blant annet frontet Amnesty Internationals kampanje for friheten til å endre juridisk kjønn. Remø har hatt lederverv i Forbundet for Transpersoner, i Menneskerettsalliansen, vært med i LDOs brukerutvalg.

Oppvekst
--------

Remø vokste opp i Ulsteinvik i Møre og Romsdal. Allerede som 4-åring fortalte hun, foreldrene at hun ikke følte seg som en gutt, som var hennes fødselskjønn, men som jente. I oppveksten holdt Remø det skjult for omverden at hun følte seg som jente født i en guttekropp. Også da hun som 15-åring ble sett av en guttegjeng i kvinneklær, klarte hun å snakke seg ut av det. 17 år gammel flyttet Remø fra Ulsteinvik til Ålesund for å gå reallinjen på Latinskolen.

Utdanning
---------

Remø begynte på maskinlinjen på Sjøkrigsskolen «SKSK» i Bergen i 1969, i en tid da kvinner ikke hadde adgang til utdannelse ved skolen.  Hun fikk befalsutdannelse og lettdykkersertifikat før hun byttet til til operativ linje, og ble uteksaminert som løytnant i 1973. Etter noen år ble Remø forfremmet til ubåtsjef og tildelt kommando i 1977. Remø jobbet som ubåtkaptein under den kalde krigen. I denne perioden holdt hun identiteten som transperson skjult for omverden og oppbevarte kvinneklærne i et låst skap sammen med med topp-hemmelige NATO-dokumenter.

Aktivisme
---------

I 1986 meldte Remø seg inn i FPE – NE (Freedom of Personality Expression – Northern Europe), forløperen til FTPN (Forbundet for Transpersoner – Norge) og ble etter hvert medlem av styret. Da var Remø åpen om sin kjønnsidentitet på privaten, men det var ikke før i 2010 hun offentlig stod frem som transperson.  I 2014 ble Remø en del av Amnesty Internationals kampanje rettet mot norske myndigheter, for friheten til å endre juridisk kjønn, uten å måtte fylle diskriminerende krav om sterilisering og medisinsk behandling. En kampanje som fikk stor medieoppmerksomhet, mye på grunn av Remøs aktivisme og rolle som frontfigur.  I 2016 ble lovforslaget vedtatt i stortinget, og loven ga personer som opplever å tilhøre et annet kjønn enn de er registrert med i Folkeregisteret, rett til å endre dette uten at det stilles krav om en bestemt diagnose eller medisinsk behandling.  Remø har siden jobbet som foredragsholder og debattant, og satt søkelys på blant annet debatten for å fjerne kjønnsinkongruens fra WHOs klassifiseringsmanual (ICD 11) sin liste over sykdommer, transpersoners vern mot hatkriminalitet og diskriminering, samt transpersoners pasientvern.

Referanser
----------

1. ↑  Argument (20. september 2021). «Transdebatten (2) Lovverket». *Argumentagder* **(norsk)**. Besøkt 15. november 2021.
2. ↑  Indrebø-Langlo, Malene (22. juni 2016). «Ubåtkapteinens dobbeltliv». *dagbladet.no* **(norsk)**. Besøkt 13. november 2021.
3. ↑  undefined, Kristine Grønhaug (1. september 2016). «Jeanette (67) lever endelig fritt som transperson». *kk.no* **(norsk)**. Besøkt 13. november 2021.
4. 1 2  «Å gjennomføre det umulige tar bare litt lengre tid». *MadDam* **(engelsk)**. Besøkt 13. november 2021.
5. ↑  Valgermo, Lise Kristin (19. august 2016). «Returnerer til Ulsteinvik for første gang som kvinne». *NRK*. Besøkt 13. november 2021.
6. ↑  Indrebø-Langlo, Malene (22. juni 2016). «Ubåtkapteinens dobbeltliv». *dagbladet.no* **(norsk)**. Besøkt 13. november 2021.
7. ↑  «NORGE: La John Jeanette få endre juridisk kjønn!». *amnesty.no*. Besøkt 15. november 2021.
8. ↑  «I 2016 skrev vi historie». *amnesty.no*. Besøkt 15. november 2021.
9. ↑  Grindem, NTB, Karianne (10. april 2015). «Utvalg vil fjerne krav om sterilisering for å endre kjønn». *Nettavisen* **(norsk)**. Besøkt 15. november 2021.
10. ↑  Engesbak, Reidar (3. februar 2015). «Hele verden støtter John Jeanette». *blikk.no* **(norsk)**. Besøkt 15. november 2021.
11. ↑  «Lov om endring av juridisk kjønn». *Stortinget* **(norsk)**. 29. mars 2016. Besøkt 15. november 2021.
12. ↑  Argument (20. september 2021). «Transdebatten (2) Lovverket». *Argumentagder* **(norsk)**. Besøkt 15. november 2021.